Մարկ Հերմոն

Մարկ Հերմոն (, ), կինոյի, հեռուստատեսության և թատրոնի ամերիկացի դերասան, որը մի քանի անգամ առաջադրվել է «Էմմի» և «Ոսկե գլոբուս» մրցանակների։ 1986 թվականին People ամսագիրը Հերմոնին ճանաչել է տարվա ամենասեքսուալ տղամարդը։

Կենսագրություն 
Մարկի հայրը՝ Թոմ Հերմոնը, քոլեջում ուսանելու ժամանակ եղել է ազգային մակարդակով ամերիկյան ֆուտբոլի աստղ․ պրոֆեսիոնալ խաղացել է երկու տարի։ Նրա մայրը՝ Էլիզ Նոքսը, 1940 թվականին նկարահանվել է ֆիլմում։ Հերմոնն ունի երկու քույր՝ Քելին և Քրիստինը։ Մարկը ծնվել և մեծացել է Կալիֆոռնիայում, 1974 թվականին գերազանցությամբ ավարտել է Լոս Անջելեսի կալիֆոռնյան համալսարանը։ Համալսարանում նա բավականին հաջող է խաղացել ամերիկյան ֆուտբոլի քվոթերբեկի դիրքում և արժանացել է Ֆուտբոլի ազգային ֆոնդի մրցանակին։

1970-ական թվականների կեսին Հերմոնը սկսել է էպիզոդիկ դերեր խաղալ տարբեր հեռուստասերիալներում։ Դերասանական կարիերայի հենց սկզբից հիմնականում խաղացել է ոստիկանների և բժիշկների դերեր։ 1977 թվականին «Էլեոնոր և Ֆրանկլին։ Տարիներ Սպիտակ տանը» ֆիլմում խաղացած փոքրիկ դերի համար արժանացել է «Էմմի» մրցանակի առաջին անվանակարգին։ 1979 թվականին Հերմոնը ոստիկանների մասին «240-Ռոբերտ» հեռուստասերիալում խաղացել է գլխավոր դերերից մեկը՝ շերիֆի օգնականի դերը։ 1980 թվականին նկարահանվել է «Ֆլամինգո Ռոադ» հեռուստասերիալում, իսկ 1983-1986 թվականներին բժշկի դերում խաղացել է «Սենտ Էլսվեր» հիվանդանոցում աշխատանքի մասին պատմող հեռուստասերիալում։ 1987 թվականին Հերմոնը նկարահանվել է «Լուսնային լույս դետեկտիվ գործակալություն» կատակերգական դետեկտիվ հեռուստասերիալի չորս էպիզոդում։ 1991-1993 թվականներին ոստիկանի դերում խաղացել է «Հիմնավոր կասկածներ» հեռուստասերիալում․ նրա կերպարը և հերոսուհի Մարլի Մաթլինը սերիալի կենտրոնական դերերից էին։ 1996-2000 թվականներին «Չիկագոյի հույսը» բժշկական դրամայում կրկին խաղացել է բժշկի դեր, իսկ 2002 թվականին «Արևմտյան թև» հեռուստասերիալում՝ գաղտնի գործակալության գործակալի դեր։ 2003 թվականին ԱՄՆ-ի քրեական գործերի հետաքննության գործակալ Լերոյ Ջենթրո Գիբսի դերում նկարահանվել է «Ռազմա-իրավաբանական ծառայություն» սերիալում։ Նույն թվականին սկսվել է ցուցադրվել «Ծովային ոստիկանություն։ Հատուկ ստորաբաժանում» սերիալը, որում Հերմոնի կերպարը կենտրոնականներից մեկն էր։

1980-ականների վերջին և 1990-ականների սկզբին սկսել է շատ նկարահանվել ֆիլմերում՝ հիմնականում կատարելով երկրորդական պլանի դերեր։ Կնոջ հետ միասին խաղացել է նաև թատերական ներկայացումներում։

1986 թվականին People ամսագիրը Հերմոնին անվանել է տարվա ամենասեքսուալ տղամարդը։ 1987 թվականի մարտի 21-ին ամուսնացել է դերասանուհի Պեմ Դոբուերի հետ։ Նրանք ունեն երկու երեխա՝ Շոնն ու Թայ Քրիստիանը։ 1996 թվականին Մարկը փրկել է երկու դեռահասների՝ դուրս բերելով նրանց իր տան մոտ այրվող ավտոմեքենայից։

Ֆիլմագրություն

Ծանոթագրություններ

Արտաքին հղումներ 
 Mark Harmon Web

Ամերիկացի հեռուստատեսային դերասաններ
Ամերիկացի դերասաններ
Ամերիկացի կինոդերասաններ
Ամերիկացի պրոդյուսերներ
Ամերիկացի կինոպրոդյուսերներ
Ամերիկացի հեռուստապրոդյուսերներ
Ամերիկացի հնչյունավորողներ
Ամերիկացի տղամարդ թատերական դերասաններ
Ամերիկացի կինոռեժիսորներ